בס"ד שבט תשע"ח **עיון והעמקה בדף היומי, הרב אודי שורץ**

עבודה זרה דף ז', בעניין ההולכים אחר "אותו האיש"

**א. סוגייתינו**

1. **עבודה זרה, דף ז':** "מתני'. רבי ישמעאל אומר: שלשה לפניהם ושלשה לאחריהם אסור; וחכ"א: לפני אידיהן אסור, לאחר אידיהן מותר. גמ'. אמר רב תחליפא בר אבדימי אמר שמואל: יום א' לדברי ר' ישמעאל לעולם אסור".
2. **רש"י שם:** "לעולם אסור - שלשה לפניו ושלשה לאחריו והוא עצמו כלומר כל שבעת ימי השבת".
3. **הערת ש"ס וילנא:** "לדברי רבי ישמעאל יום עבודת כוכבים לעולם אסור; כך צריך לומר".
4. **דקדוקי סופרים שם:** "לדברי רבי ישמעאל, יום הנוצרי לעולם אסור".

**ב. מחלוקת הראשונים**

1. **רמב"ם עבודה זרה, ט' ד':** "הנוצרים עובדי ע"ז הם ויום ראשון הוא יום אידם, לפיכך אסור לתת ולשאת עמהם בארץ ישראל יום חמישי ויום ששי שבכל שבת ושבת ואין צריך לומר יום ראשון עצמו שהוא אסור בכל מקום, וכן נוהגין עמהם בכל אידיהם".
2. **פירוש המשנה לרמב"ם, עבודה זרה א' ג':** "ודע, שזאת האומה הנוצרית העומדת בטענת המשיח, על חילוף כיתותיה, כולם עובדי עבודה זרה, ואידיהן כולם אסורים, ונוהגים עמהם בכל התורה כמו שנוהגים עם עובדי עבודה זרה, ויום ראשון הוא מכלל אידיהן של גויים, ולפיכך אין מותר לשאת ולתת עם מאמין המשיח ביום ראשון כלל בדבר מן הדברים, אלא נוהגים עמהם ביום ראשון כמו שנוהגים עם עובדי עבודה זרה ביום אידן, וכך ביאר התלמוד".
3. **רמב"ם מאכלות אסורות, י"א ז' (מהודרת פרנקל):** "וכן כל גוי שאינו עובד ע"ז כגון אלו הישמעאלים, יינן אסור בשתייה ומותר בהנייה, וכן הורו כל הגאונים. אבל הנוצרים עובדי ע"ז הן וסתם יינם אסור בהנייה".
4. **מאירי עבודה זרה, דף ב':** "והרי מנהג ההיתר אף ביום האיד הוא ומתוך כך עקר הדברים נראה לי שדברים אלו כלם לא נאמרו אלא על עובדי האלילים וצורותיהם וצלמיהם אבל בזמנים הללו מותר לגמרי ומה שאמרו בגמ' נצרי לעולם אסור אני מפרשו מלשון נוצרים באים מארץ מרחק האמור בירמיה שקרא אותם העם נוצרים על שם נבוכד נצר וידוע שצלם השמש היה בבבל ושכל עם נבוכדנצר היו עובדים לו וכבר ידעת שהחמה משמשת ביום ראשון כענין ראשי ימים ומתוך כך היו קורין לאותו יום נצרי על שם שהיה קבוע לנבוכד נצר על צד ממשלת חמה שבו והדברים נראין וברורים".
5. **הגהות מיימוניות, הלכות עבודה זרה שם:** "פירש רשב"ם בשם רש"י זקנו, דעכשיו אין הגויים שבינינו עובדי עבודה זרה, ולא אזלו ומודו".
6. **שולחן ערוך יורה דעה, קמ"ח י"ב:** "יש אומרים שאין כל דברים אלו אמורים אלא באותו זמן, אבל בזמן הזה אינם בקיאים בטיב אלילים לפיכך מותר לשאת ולתת עמהם ביום חגם ולהלוותם וכל שאר דברים".
7. **שולחן ערוך יורה דעה, קכ"ד ו':** "כל עובד כוכבים שאינו עובד עבודת כוכבים, יינו אסור בשתיה ומותר בהנאה; ומגען ביין שלנו, שוה ליינם, שאסור בשתייה".

**ג. עובדי עבודה זרה בשיתוף**

1. **שולחן ערוך ורמ"א, אורח חיים קנ"ו א':** "ויזהר מלהשתתף עם הכותים, שמא יתחייב לו שבועה ועובר משום לא ישמע על פיך (שמות כג, יג). הגה: ויש מקילין בעשיית שותפות עם הכותים בזמה"ז, משום שאין הכותים בזמן הזה נשבעים בע"א, ואף על גב דמזכירין הע"ז, מ"מ כוונתם לעושה שמים וארץ אלא שמשתפים שם שמים וד"א, ולא מצינו שיש בזה משום: ולפני עור לא תתן מכשול (ויקרא יט, יד) דהרי אינם מוזהרין על השתוף".
2. **מור וקציעה, רכ"ד:** "והטעם פשוט וברור, לפי שאין עובדי ע"א מצווים על השתוף, וכל ע"א שבחוצה לארץ אינו אלא שתוף, וכמ"ש רז"ל [מנחות קי, א] על הפסוק [מלאכי א, יא] ובכל מקום מוקטר מוגש לשמי דקרו ליה אלהא דאלהיא, והיא דעת רוב עובדי אלילים אשר מעולם, שעובדים לאמצעים ולמליצים ולפרקליטין, עם היותן יודעין שאין להם יכולת מוחלט העומד ברשות היחיד לבדו יתברך, סבת כל הסבות אין בלתו, ולא הוזהרו בני נח על זאת, כפשט הכתוב [דברים ד, יט] אשר חלק ה' אלהיך לכל העמים**".**
3. **שו"ת נודע ביהודה, יו"ד תניינא, קמ"ח:** "וזה גופא מנ"ל להחכם הזה דאין הנכרים מצווים על השיתוף ואף שדבר זה מורגל בפי כמה חכמים שאין הנכרים מצווים על השיתוף וגם בכמה ספרים מדרשות ואגדות השתמשו בהקדמה זאת. ואני יגעתי ולא מצאתי דבר זה לא בשני תלמודין בבלי וירושלמי ולא בשום אחד מגדולי הראשונים ואילו היה זה אמת הו"ל להרמב"ם להביא בהל' מלכים לפסק הלכה שאין הנכרי מצווה על עבודה זרה בשיתוף ולמה זה השמיט דין זה גם הוא מוכח דאין חילוק בעובד ע"ז בין ישראל לנכרי ... ונ"ל דמה שנתפשט דבר זה לומר שאין ב"נ מוזהר על השיתוף היה ע"פ טעות שראו בהתוס' במסכת בכורות דף ב' דנוהגין להשתתף עם נכרים הואיל והם נשבעין בקדושיהם כו' ואף על גב שמשתף שם שמים ודבר אחר אין כאן לפני עור לא תתן מכשול דב"נ לא הוזהרו על כך ולדידן לא אשכחן איסור בגרם שיתוף עכ"ל. ועפ"ז פסק הרמ"א בא"ח סימן קנ"ו בהגה"ה ויש מקילין בשותפות עם נכרים משום שאין הנכרים נשבעין בע"ז כו' אלא משתפים שם שמים ודבר אחר ולא מצינו שיש בזה משום לפני עור דהרי אינם מוזהרין על השיתוף עכ"ל. ולשון זה הטעה לכמה חכמים וסברו דכוונת הרמ"א הוא שאין ב"נ מצווה לעבוד ע"ז בשיתוף, אבל באמת לא כן הוא ...".
4. **שו"ת בנין ציון, ס"ג:** "אשר שאל מר נ"י כי נדחקו ראשי ביהמ"ד לקנות להם בית לביהמ"ד ולא יוכלו להשיג רק בית שנבנה בתחלה לבית דירה ואח"כ קנאו אותו כהני האומות שעובדים ע"ז בשיתוף והתפללו שם לאליל שלהם איזה שנים אבל לא הביאו שם שום תמונת ע"ז ועתה מכרוהו אם מותר לעשות בית זו לבית המדרש לתורה ולתפלה. תשובה: הנה מצד איסור הנאה ודאי אין חשש בזה ... אכן אם מאוס לגבוה או לא תלוי בפלוגתא ... ולכן הי' נראה קצת לאסור אם לא מצדדי היתר דלאו לע"ז ממש נשתמש הבית דב"נ לא מצווים על השיתוף וגם לא הכניסו בתוכו ע"ז ממש ... ולכן לכתחלה ודאי יש להחמיר אבל לעת הצורך כדאי המיקל לסמוך עליו".
5. **הגריא"ה הרצוג, זכויות המיעוטים לפי ההלכה, תחומין ב':** "עד כאן דננו בשאלת המיעוט הגדול של הערבים המוסלמים. ועתה נבוא לשאלת המיעוטים הקטנים של הנוצרים מכל העדות והכתות. ודאי שתהא קפידא עצומה מצד המעצמות והאומות בנוגע לזכויותיהם של אלה, וסוף סוף כל האומות המוסלמיות נגדנו, ורק בין האומות הנוצרים נמצאו לנו מליצים, ואיך יתכן לסכן את סיכויינו ואת קיומנו כבר בתחילה על ידי הפליות קשות כנגד הנוצרים?! כדי לסלק את הקשיים המפורשים לעיל, צריך יהיה להוכיח שהנוצרים אינם בגדר עובדי עבודה זרה. והנה הנוצרים בעצמם מחזיקים את עצמם בתור מאמינים באחדות הבורא, אבל השכל שלנו אינו תופס איך אם ממזגים את האמונה באחדות הבורא עם אמונת השילוש. ואולם אין להכחיש שיש להם מושג של בורא עולם ומשגיח, אלא שהמושג הזה איננו צרוף, וסוף דבר מצבם תלוי במחלוקת אם בני נוח נצטוו על השיתוף, שזהו עניין אמונתם ... ובכל אופן על דרך שאמרו חז"ל מנהג אבותיהם בידיהם, כך על כל פנים הנוצרים שבזמננו אפילו הקאתולים אינם עובדי עבודה זרה במובן המקורי, אלא ליבם לשמיים, אף על פי שהם בעצמם אינם תופסים בשכלם את השוואת הסתירה שבין האחדות והשילוש".

**ד. על מורכבות הסוגיה – חידת "מדינת הודו"**

1. **שולחן ערוך יורה דעה, קנ"א י':** "אף במקום שהתירו להשכיר, לא התירו אלא לאוצר וכיוצא בו, אבל לא לדירה, מפני שמכניס לתוכו עבודת כוכבים בקבע. הגה: והאידנא נהגו להשכיר אף לדירה, כיון שאין נוהגים להכניס עבודת כוכבים בבתיהם".
2. **ש"ך שם:** "קשה דהא חזינן דמכניסים עבודת כוכבים בבתיהן אפילו בקבע ודוחק לומר דכיון דבזמן הזה לאו עובדי עבודת כוכבים הן לא מיקרי אליל שלהם עבודת כוכבים ואפשר בזמן הרב לא היו נוהגים להכניס עבודת כוכבי' בבתיהם בקבע כמו שכתבו הרא"ש וטור בזמניהם".
3. **שו"ת יהודה יעלה, יו"ד ק"ע:** "ע"ד שבמקומו מקפידים הכומרים והמונים בשעה שמסבבים ביום אידם שהוא חל בכל שנה בשבת שבתוך ימי הפסח בצלמים ופסולים ומכבדים אותו באורים ומצווים ג"כ ליהודים הדרים באותו שוק שהולכים בה להדליק נרות ואשתקד שמעלתו ני' אסר להם שברו ההמון החלונות של היהודים באבנים ואדון השר אמר שאין יכול לעצור ברשעת המון שלא ירעו ולא ישחיתו. ושואל פרו"מ ני' על העתיד אם יתיר להם להדליק מפני חשש סכנה או לא ... לענ"ד החתם סופר דוקא קאי על ארץ הודו שמסבבים בע"ז שלהם וכו' מנהג כל המדינה משמע שהי' כן עפ"י פקודת המושלים וכומרים כשעת השמד דמי לכן צריך למסור נפש על זה, שכוונתם להעביר על הדת. משא"כ במדינתינו אינו חק המדינה כ"א באיזו מקומות ולא עפ"י המושל אלא מרשעת שונאי ישראל והדלקת הנרות אצלם נמי רק אין כוונתם להעביר על הדת כ"א שיהודים ישמחו עמהם וזה מותר משום איבה ... וגם בזה"ז לא עובדי ע"ז הן לא מקרי אליל שלהם עכו"ם כמ"ש הש"ך סי' קנ"א ס"ק י"ז".
4. **שו"ת מנחת אלעזר, א' נ"ג:** "והגאון מהרי"א המציא היתר וכ' כיון שבזמה"ז לא עובדי ע"ז הן לא מיקרי אליל שלהם ע"ז כמ"ש הש"ך סי' קנ"א ס"ק י"ז עכ"ד הנה תמהתי על דבריו אלו מ"ש בשם הש"ך דהא אדרבא הש"ך שם כ' זה בדרך ואין לומר ... ונבהלתי בראותי הדברים האלו במהר"י אסאד שהרי ברמב"ם סוף פי"א מה' מאכלות אסורות מפורש יוצא דעבודת הנוצרים הוא ע"ז והמשתחוה ומודה ומתפלל ומודה ומאמין בה הוי ג"כ ע"ז וחייב סקילה (וברמב"ם מדפוס החדשים נחסר זה מפאת גזירות הבקורת בעו"ה) וא"כ הוי כמודי לע"ז ומכבדה באורים. ומ"ש שם בתשו' מהר"י אסאד ז"ל שהחת"ס מיירי במדינת הודו באלילים שלהם שם הוא חק המדינה והוי כלהעביר על ד"ת וכו' אבל במדינתינו וכו'. הנה תמהתי שלא הרגיש שזה נדפס רק מחמת חשש סכנת הבקורת ונכתב מלת "הודו" מפני הסכנה וד"ל, בפרט בימים קדמונים בעת שנדפס בראשונה החת"ס חיו"ד וזה התשובה הוא להשואל הרב מלוגאש והוא לא שאל על מדינת הודו רק במדינתנו".

**ה. כניסה לכנסיה**

1. **שו"ת יביע אומר, יורה דעה ב' י"א:** "מעשה בא לידי, בהיות כי קונסול ערל אחד מת. ומנהגם להוביל אותו לכנסייה שלהם, ואז הכומרים מתפללים עליו שם. ונתבקשתי מהרב הראשי מטעם המלך במצרים לייצג אותו, ולהכנס שם עד גמר הטקס, שיש בזה מפני דרכי שלום. ואמר שכן היו נוהגים כמה רבנים. ועמדתי ואתבונן כדת מה לעשות אם יש להתיר דבר זה ... ועדיין צריכין אנו למודעי, היאך הדין נוטה בזה"ז שאין הגויים עובדים ע"ז. וכבר מצאנו כיו"ב למרן בש"ע /יו"ד/ (ס"ס קמח) וז"ל: י"א שאין כל הדברים הללו אמורים אלא באותו זמן, אבל בזמן הזה אינם עובדי ע"ז, לפיכך מותר לשאת ולתת עמהם ביום חגם, ולהלוותם, וכל שאר דברים. עכ"ל. והרמ"א הוסיף, ועוד דאית בזה משום איבה אם נפרוש עצמנו מהם ביום אידם וכו'. ע"ש. אכן אין זה ענין להתיר בנ"ד. כי הנה כ' הרמ"א (ר"ס קמא), צורות שתי וערב שמשתחוין להם, דינם כצלם, ואסורים בהנאה בלא ביטול ... ומכיון שצורת השתי וערב אשר בבית כנסייתם היא ע"ז גמורה ואסורה בהנאה, ודאי שבית תפלתם קרו בית ע"ז. ודוקא לענין דאזלי ומודו לע"ז לא חששו בזה"ז. משא"כ בזה ... ולדעת הרמב"ם (ס"פ יא מהמ"א), שעבודת הנוצרים היא ע"ז וכו' ... זאת תורת העולה שאסור ללכת לכנסייתם, אפי' אם היה בזה מפני דרכי שלום, ומכ"ש שאין בזה אלא קירוב דעות לנשוא חן בעיניהם. ועל אחת כמה וכמה שנוהגים באותה שעה לקטר קטורת לע"ז, וצועקים ואינם נענים בתפלתם".
2. **שו"ת יחוה דעת, ד' מ"ה:** "שאלה: האם מותר ליהודי לבקר בכנסייה של נוצרים? תשובה: במסכת עבודה זרה (דף יז ע"א) מבואר, שיש איסור אפילו להתקרב לפתח הבית של עבודה זרה ... והגאון יעב"ץ בספר מור וקציעה (ריש סימן רכ"ד) הבין הדברים כפשטם, שאין בן נח מצווה על השיתוף, ושכל עבודה זרה שלהם בזמן הזה אינה אלא שיתוף שם שמים ודבר אחר ... וכמו שאמרו במנחות (ק"י ע"א) ובכל מקום מוקטר מוגש לשמי, דקרו ליה אלהא דאלהיא. וראה בנודע ביהודה ... בסיכום: הדבר ברור שאסור בהחלט לבקר בכנסיות של נוצרים, ועל מדריכי תיירות להשמר ולהזהר מאוד לבל יכשלו ולא יכשילו יהודים המבקרים בישראל להובילם אל כנסיות הנוצרים, שיש בזה איסור משום ולפני עור לא תתן מכשול. ולשומעים ינעם ועליהם תבוא ברכת טוב".
3. **שו"ת ציץ אליעזר, י"ד צ"א:** "למדנו דברים ברורים מדבריו הקדושים האלה של הרמב"ם ז"ל שהדבר פשוט כביעתא בכותחא שאסור ליכנס לבית עבודת כוכבים, ולא עוד אלא שאסור אפילו כמעט לראותו. [וזכורני עוד מימי קטנותי, דכשהיו צריכים לעבור על יד כנסיה מובהקת שלהם היו המבוגרים מאיצים בנו לא להסתכל לשם ולמהר לעבור ובדרך המהירות לומר ג"פ =ג' פעמים= שקץ תשקצנו וגו', וכפי הנראה המקור לכך הוא מדברי הרמב"ם אלה, וענין הריצה נפסק בדומה לזה ביו"ד סי' קמ"ב סעיף ט' בלעבור תחת אשירה עיין שם הגם שזה לא דומה ממש לשם עד שיצטרכו לעשות כן גם כאן מעיקרא דדינא, אבל יש משם מקור להריצה בכאן משום מדת חסידות] ... וא"כ ברור שאסור ליכנס לחצר כדי להשקיף על הנוף ... ולא יעלה על הדעת להחיל על זה הדין הנפסק ביו"ד סי' קמ"ח סעיף י"ב, די"א שאין כל דברים אלו אמורים אלא באותו זמן אבל בזה"ז אינם בקיאים בטיב אלילים וכו' כדיעו"ש ... וא"כ ברור הדבר שאין הבדל בזה בין כנסיה לבין מנזר שבו אין צלמים, ובכל גוונא אסור".

**ו. כינוסים בין-דתות**

1. **שו"ת אגרות משה, יורה דעה ג' מ"ג:** "בענין איסור לילך לאסיפה עם נוצרים בענייני התקרבות באמונה והתחברות עמם ... אף שמה שידבר כתר"ה יהיה במילי דעלמא, פשוט וברור שהוא איסור חמור של אביזרייהו דע"ז אשר פשטה המגפה עתה בהרבה מקומות ע"י יזמת האפיפיור החדש אשר כל כוונתו הוא להעביר את כל היהודים מאמונתם הטהורה והקדושה ושיקבלו את אמונת הנוצרים ...

ש"ב ידידי וחביבי הגאון הגדול המפורסם מרביץ תורה ברבים מהרי"ד סאלאווייציק שליט"א. שלו' וברכה כל הימים. בדבר אשר איזה רבנים מהצעירים נלכדו בפח של ראש הכומרים בוואטיקאן בשם המועצה האקומנית, אשר כוונתו הוא להעביר כל היהודים לאמונתם ... הנה פשוט שעצם ההתחברות עמהם אף לדברים בעלמא הוא דבר אסור בכל עת ועידן, וכ"ש עתה שבא זה מעצה הרשעה של ראש הכומרים שאסור, וכדחזינן שהעתונים מתפארים מזה שכבר הוא כבאו לשיווי אמונה ודעות ולהתפלל יחד וכדומה ... ומקוה אני שפס"ד של שנינו ימנע לכל הרבנים מזה, ותופר עצת הרשעים בעקומעניזם שעשו ואם הו"ג רוצה לכתוב בכתב עצמו ויכתוב לי העתקת נוסחו. וידוע לי טרדת הו"ג בימים אלו ה' ירחם אבל הוא כבוד שמים לעמוד בפרץ הגדול הזה שלכן בטוח אני שיבליג על צערו וטרדתו ותיכף יחתום ע"ז שאסור וישלח לי בחזרה. והנני ידידו ש"ב מוקירו מאד גומר בברכה כפולה לרפואה שלימה, משה פיינשטיין".

**ז. צורת שתי וערב**

ריטב"א עבודה זרה דף מ"ב, ד"ה אמר אביי; ר"ן על הרי"ף דף י"ח באלפס, ד"ה גמ' ואמרי'; רבינו ירוחם, נתיב י"ז חלק ד'; רמ"א יורה דעה, קמ"א א', ובש"ך שם; שו"ת אבקת רוכל, ס"א; שו"ת יחווה דעת, ג' ס"ה; שו"ת אגרות משה, יו"ד א', ס"ט.

**ח. סיום**

1. **רמב"ם מלכים, י"א ד':** "ואם יעמוד מלך מבית דוד הוגה בתורה ועוסק במצוות כדוד אביו, כפי תורה שבכתב ושבעל פה, ויכוף כל ישראל לילך בה ולחזק בדקה, וילחם מלחמות ה', הרי זה בחזקת שהוא משיח, אם עשה והצליח ונצח כל האומות שסביביו ובנה מקדש במקומו וקבץ נדחי ישראל הרי זה משיח בודאי. ואם לא הצליח עד כה או נהרג בידוע שאינו זה שהבטיחה עליו תורה והרי הוא ככל מלכי בית דוד השלמים הכשרים שמתו. ולא העמידו הקדוש ברוך הוא אלא לנסות בו רבים שנאמר ומן המשכילים יכשלו לצרוף בהן ולברר וללבן עד עת קץ כי עוד למועד. אף ישוע הנצרי שדמה שיהיה משיח ונהרג בבית דין, כבר נתנבא בו דניאל שנאמר ובני פריצי עמך ינשאו להעמיד חזון ונכשלו. וכי יש מכשול גדול מזה. שכל הנביאים דברו שהמשיח גואל ישראל ומושיעם ומקבץ נדחיהם ומחזק מצותן. וזה גרם לאבד ישראל בחרב ולפזר שאריתם ולהשפילם ולהחליף התורה ולהטעות רוב העולם לעבוד אלוה מבלעדי ה'. אבל מחשבות בורא עולם אין כח באדם להשיגם כי לא דרכינו דרכיו ולא מחשבותינו מחשבותיו. וכל הדברים האלו של ישוע הנצרי ושל זה הישמעאלי שעמד אחריו אינן אלא לישר דרך למלך המשיח ולתקן את העולם כולו לעבוד את ה' ביחד. שנ' כי אז אהפוך אל עמים שפה ברורה לקרוא כולם בשם ה' ולעבדו שכם אחד. כיצד. כבר נתמלא העולם כולו מדברי המשיח ומדברי התורה ומדברי המצוות ופשטו דברים אלו באיים רחוקים ובעמים רבים ערלי לב והם נושאים ונותנים בדברים אלו ובמצוות התורה אלו אומרים מצוות אלו אמת היו וכבר בטלו בזמן הזה ולא היו נוהגות לדורות ואלו אומרים דברים נסתרות יש בהם ואינן כפשוטן וכבר בא משיח וגלה נסתריהם. וכשיעמוד המלך המשיח באמת ויצליח וירום וינשא מיד הם כולן חוזרין ויודעים ששקר נחלו אבותיהם ושנביאיהם ואבותיהם הטעום".